section_heading: Pozadina
paragraph_text: U proljeće 1942., kada je veliki dio Europe već bio pod kontrolom Trećeg Reicha, Britanci su strahovali kako bi Njemačka mogla izvršiti invaziju na britansko otočje. U tom trenutku, biološko naoružanje smatralo se jednim od najjačih aduta kojim bi se nekoga prisililo na predaju. Zbog sve jačeg i bržeg napredovanja njemačke vojske, Britanci su započeli s razvojem vlastitog biološkog oružja, koje je za cilj imalo uništiti njemačku naciju, gospodarstvo i okrenuti rat u njihovu korist. Stoga je predsjednik vlade Winston Churchill zaposlio dr. Paula Fildesa, ravnatelja odjela biologije u tajnom vojnom pogonu Porton Down. Fildes je trebao pronaći način iskorištavanja nekog od bioloških sredstava (agensa) kako bi zaustavio njemački ratni stroj.